**ZAPISNIK**

s **21. sjednice** Gradskog vijeća Grada Makarske,

održane **10. srpnja 2020.** godine

u dvorani Vatrogasnog doma u Makarskoj

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Mario Vranješ
6. Daniela Primorac
7. Petra Šantrić
8. Gordana Muhtić
9. Josip Paunović
10. Jagoda Martić
11. Sretan Glavičić
12. Milan Grbavac
13. Hloverka Novak Srzić
14. Ivan Perić
15. Katarina Vidak Ćudina
16. Siniša Srzić

**Odsutni vijećnici:**

1. Tonći Bilić

 **Ostali nazočni:**

1. Jure Brkan, gradonačelnik Grada Makarske
2. Joze Vranješ, zamjenik gradonačelnika Grada Makarske
3. Lara Rakušić Ivanković, tajnica Gradskog vijeća Grada Makarske
4. Tonći Vuković, voditelj Odsjeka za provedbu dokumenata prostornog uređenja i građenja
5. Ivana Bojić, Geoprojekt d.d.
6. Gordana Barbarić, Geoprojekt d.d.
7. Emanuela Tomelić, Geoprojekt d.d.
8. Darko Svaguša, županijski vijećnik Splitsko-dalmatinske županije

9. Predrag Aranđelović, predstavnik srpske nacionalne manjine

1. Tonći Batinić, viši stručni suradnik u Uredu gradonačelnika
2. Angela Kuran, pročelnica Upravnog odjela za financije i proračun
3. Matko Lovreta, pročelnik Upravnog odjela za komunalne djelatnosti
4. Marinko Tomasović, ravnatelj Gradskog muzeja Makarska
5. Željko Bagarić, direktor Makarskog komunalca d.o.o
6. Jakov Lovreta, voditelj računovodstva Makarskog komunalca d.o.o.
7. Ivan Kotarac, direktor Stambenog gospodarstva Makarska d.o.o. Makarska

**Predstavnici medija:** RMR, **TV** Jadran – Željko Pašalić, *Makarsko primorje* – Jasna Morović

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnica Hloverka Novak Srzić** postavlja pitanja:

1. Prvo me zanima što je sa situacijom na Sv. Petru?
2. Kada će biti gotovi ovi radovi na Zelenci? Ljudi protestiraju, gosti im pristižu i doista imaju velikih problema.

**Zamjenik gradonačelnika Grada Makarske Joze Vranješ** odgovara na postavljena pitanja:

1. Vezano za situaciju na Sv. Petru pretpostavljam da je vaše pitanje upućeno, odnosno vezano na situaciju za poduzeće Oasis i za koncesijsko odobrenje vezano za to poduzeće, odnosno za pomorsko dobro na Sv. Petru. Dakle već smo više puta na sjednicama Gradskog vijeća govorili o tome problemu i o pravnim radnjama koje je Grad Makarska poduzeo. Dakle vi ste upoznati s time kao članica Vijeća za davanje koncesijskih odobrenja na pomorskom dobru da smo mi poduzeću Oasis s obzirom da je povrijedio koncesijsko odobrenje koje je dobio ukinuli koncesijsko odobrenje na Sv. Petru, ali je to poduzeće na tu odluku o ukidanju koncesijskog odobrenja izrazilo žalbu koja je proslijeđena Ministarstvu mora prometa i infrastrukture. Ministarstvo mora prometa i infrastrukture je prije 10-ak dana o toj žalbi odlučilo i odbilo žalbu poduzeća Oasis dakle to znači da ono naše ukidanje koncesijskog odobrenja stoji. Mi smo rješenje, odnosno odluku o odbacivanju žalbe poduzeća Oasis dobivenu od Ministarstva mora, prometa i infrastrukture proslijedili zakonskom zastupniku poduzeća Oasis. Koliko je meni poznato do danas zakonski zastupnik to nije primio, to je poslano kao preporučena pošiljka. Ukoliko se to ne isporuči na taj način, poslat ćemo drugi put i to ćemo smatrati urednom isporukom, odnosno obavijest koja će se dostaviti u poštanski sandučić odvjetničkog ureda, koji zastupa poduzeće Oasis, smatrat će se urednom dostavom čime su se stekli svi uvjeti da navedeno uklanjanje svega onoga što je sad postavljeno na tom pomorskom dobru, a ukoliko to poduzeće to ne ukloni, donijet ćemo rješenje da ćemo to ukloniti putem treće osobe i taj trošak naplatiti poduzeću Oasis.
2. Drugo pitanje je bilo vezano za radove na Zelenci. Ja pretpostavljam da je pitanje bilo usmjereno vezano za radove na križanju Istarske, Zagrebačke, D8 i Put Požara. Pojedini građani su izrazili svoje nezadovoljstvo prometnim rješenjem. Ja sam im to objasnio koja su se prometna rješenja uopće tu razmatrala. Jasno je da mi možemo izvesti prometno rješenje po zakonu i po građevinskoj dozvoli koje se trenutno izvodi. Na terenu je bio i inspektor za promet koji nije uočio nikakve nedostatke u izvedbi samog prometnog rješenja. Izvođač radova je zatražio od Grada Makarske s obzirom na situaciju s koronavirusom, odnosno s obzirom na pandemiju koronavirusa produžetak radova u dva navrata i rok za izvođenje radova uvažavajući sve ono što je opravdano tražio izvođač radova na tom križanju je 20. 7. ove godine, dakle za 10-ak dana bi tribali imat uređeno križanje i postavljenu prometnu signalizaciju. Druge radove vezano za hortikulturu, uređenje ogradnih zidova itd., možemo izvesti sad ili ostaviti poslije sezone ako našim građanima to bude smetalo. Drugo vezano za Velikobrdski put tu smo imali i dodatnih nepredviđenih radova, a radi se o investiciji od gotovo 4.000.000,00 kuna i o izuzetno zahtjevnom zahvatu. Tu je isto izvođač radova tražio produžetak radova na ime novih radova koji su se tu odvijali i na ime situacije sa koronavirusom. Jučer smo imali radni sastanak sa izvođačem radova i dogovoreno je da će se prometnica, odnosno da će se kolničke trake asfaltirati u sljedećih tjedan dana tako da će se i ti radovi završiti. Vezano za Ulicu Velika vrata, to je u samom centru grada, tu smo isto s obzirom da je kod rekonstrukcije centra grada imamo dosta nepoznatih i nepredviđenih situacija koje projektant nije mogao predvidit jer u Gradu ne postoji katastar vodova bilo elektroinstalaciju, bilo telefon instalaciju i drugih, pa smo tu imali nekakve dodatne radove, morali smo nužno proširit zahvat na još jednu ulicu koja je priključak na Ulicu Velika vrata. Jutros sam bio na tom gradilištu i razgovarao sa izvođačem radova. U sljedećih tjedan dana bi se to privelo kraju mada tu bih naglasio da su se zemljani radovi, instalaterski radovi i armirano-betonski radovi izveli ostalo je samo postavljanje kocke što ne smatram nekakvom velikom preprekom da se i sada može izvodit. Evo to je to, nadam se da sam zadovoljio sa ovim odgovorom.

**Vijećnica Gordana Muhtić** postavlja pitanja:

1. Prvo pitanje vezano je za turističku ambulantu u Domu zdravlja. Znači prije nekih 5-6 dana je medicinska sestra gospođa Milena Mucić i njezina doktorica Žana Šabić objavile na internetu fotografije te ambulante ako se to uopće može nazvati ambulantom s obzirom da prostor u kojem rade je izrazito u derutnom stanju, oštećenih instalacija bez klime. Taj prostor nije primjeren ono što bi se reklo ni za životinje, a kamoli za ljude. Prema informacijama koje doktorica Žana iznijela, gospodin Nemčić kojeg danas nema tu je bio, međutim pošto je sad već prošlo 6 dana zanima me što se točno odlučilo i što će se konkretno poduzeti da se ti nehumani uvjeti što prije uklone i da ta ambulanta zaista bude odgovarajuća i za pacijente i za zaposlenike Doma zdravlja?
2. Drugo pitanje vezano je za čuvene, mi ih nazivamo kamenolomima, to su dijelovi grada gdje se vršilo drobljenje kamena, na naše pitanje i požurnicu dobili smo odgovor iz Grada, međutim iz tog odgovora zapravo nismo puno saznali. Saznali smo da je bio očevid i da je izvođačima radova naloženo usmeno da radove obustave, a da su te dvije lokacije već od studenoga 2017. u popisu lokacija gdje se nelagalno odlaže otpad. Zanima me zašto je samo određena usmena opomena? Zašto nisu poduzete neke konkretnije radnje? Kada je točno izvršen očevid, naime s obzirom da nije točno naveden datum sve upućuje da je očevid izvršen zapravo kad su već radovi u tim kamenolomima bili pri kraju. Te nas također zanima zašto od 2017. te lokacije zapravo nisu sanirane i spriječena bilo kakvi daljnji radovi na tim područjima?
3. Na Sv. Petru nije samo jedan objekt koji je upitan, dakle ovo što ste nam obrazložili zahvaljujem. Međutim imamo jedan objekt prije toga koji je najčešće zapravo lokacija na kojoj se skuplja otpad. Ja pretpostavljam da znate točno o kome govorim pa bih molila eto daljnje objašnjenje što je sa tom lokacijom. Dakle da li je ona ukinuta u odluci o pomorskom dobru, da li ste dali koncesijska odobrenja, ako niste dali koncesijsko odobrenje što ćete učiniti da se ta lokacija također sanira?

**Gradonačelnik Grada Makarske Jure Brkan** odgovara na postavljeno pitanje:

Evo žao mi je prije svega uopće što smo u Vatrogasnom domu, a ne u našoj vijećnici međutim na to nas je natrala korona i posebni propisi, a s druge strane žao mi je što evo imamo demonstracije grupe agresivnih ljudi koji jednostavno iz moga političkog iskustva kada izostanu argumenti, kada izostane konstruktivna rasprava i bilo kakvi argumenti onda primjenjuju silu i agresiju. Imali smo maloprije upad ovdje 2 osobe agresivne. Ne znam da li su pod nekim utjecajem, političkim očigledno jesu, i stvarno mi je žao zbog toga ispričavam se svim vijećnicima što ovo moraju trpjeti.

1. Što se tiče turističke ambulante novi prostor turističke ambulante trenutno se oprema i ono što ja znam i koliko sam u informacijama svi ovi doktori koji su ugovoreni bi trebali turiste primat u svojim ambulantama. To je ono što ja znam. Međutim oni su se odlučili ne primat u svojim ambulantama nego su izabrali baš tu jednu derutnu gdje će ih primit. Meni je žao što je to tako, ali ja znam da će Dom zdravlja uredit novu ambulantu, a da svi doktori koji su ugovorno obvezani po mojim informacijama mogu primit turiste i u svojoj ambulanti, moraju, ali ne odlučili su se baš za tu jednu derutnu. E sad to je izbor, ja ne mogu reći kako je došlo do tog izbora, ali nova turistička ambulanta koja se uređuje bit će uskoro završena, malo je sve to potrajalo. Evo vidjeli ste završio se novi prostor hemodijalize, ja vjerujem da će isto tako bit završeno i sve ostalo. tako da mi je žao stvarno najviše pacijenata.

Evo imamo upravo vijećnik Siniša Srzić je upravo napadnut od strane ove agresivne gomile. Kao što sam rekao političko moje iskustvo kad fizički tuku ljude, kad izostanu argumenti oni napadaju. Kao što sam rekao istine u njihovim natpisima nema, a ostala im je samo fizička agresija nažalost. Ja vam se svima ispričavam zbog ovoga, nadam se da će policija odradit svoj posao.

1. Što se tiče deponija kamena zašto rade, kao što sam rekao na zadnjoj sjednici, dobit ćete odgovore i pročelnik za komunalnu djelatnost vas je izvijestio. Koliko ja znam ovi deponiji građevinskog otpada u 2017. već tada su prijavljeni građevinskoj inspekciji u biti inspektoratu Ministarstva zaštite okoliša i oni su prijavljeni svim nadležnim službama, međutim one su izostale reakcije na to. A mi o svom trošku gradskome da uklanjamo deponij sa nečijeg privatnog zemljišta nije mi baš oportuno. I sve smo napravili da zaustavimo drobljenje kamena. Usmena zato jer su odmah postupili, nakon usmene su odmah prekinuli, nakon nje nije išla više pisana, to je ono što znam.
2. Objekt na Sv. Petru čuli ste od dogradonačelnika Vranješa sve što se tiče tvrtke Oasis. Ova prije njega nema ni jednog jedinog papirića. Nitko ništa odobrio nije i bit će sve uklonjeno prema svima će se postupat isto. Znači nijednog tu papira nema za koji bi mi morali provodit upravno-pravni postupak. Ono što se gradi tamo je po meni gomila otpada i to će biti uklonjeno.

**Vijećnica Gordana Muhtić** komentira odgovore:

1. Zahvaljujem što se tiče kamenoloma to predugo traje i odreagiralo se kad su radovi zapravo bili pri kraju i kad je drobljenje kamena završeno. Zanima me konkretno ako smijem još jedno potpitanje da li vi požurujete kao Grad sve inspekcije kojima se obraćate. Dakle to je jedan od važnijih elemenata, ja u svome poslu svaku službu koja mi ne odgovori u roku od mjesec dana pošaljem požurnicu.
2. Ovo što ste za treći slučaj rekli na Sv. Petru onda je vrijeme da što žurnije uklonite. Zapravo redari i onda on sve vrati to sve, da li može onda tu policija, dakle unošenje otpada i onečišćavanje prirode je čak i nekakvo kazneno djelo po mome znanju.

**Gradonačelnik Grada Makarske Jure Brkan** odgovara na komentar odgovora:

1. Što se tiče inspekcijskih službi Odjel za komunalne djelatnosti nekoliko puta je upozoravao i pozivao i tražio izvješće o poduzetim radnjama građevinsku inspekciju, a isto tako čini mi se i ovu zaštite okoliša. Iskreno ne pratim to koliko često ide služba radi svoj posao, ali napamet vam sada ne mogu reći. A ovo što smo govorili Komunalac je dosad već to dva puta sanira, uvik se javi ponovno. Evo ja vjerujem da ćemo uskoro i to riješit.

**Vijećnik Sretan Glavičić** postavlja pitanja:

1. Ovdje je već bilo pitanje oko izgradnje i radova u gradu, ali su samo bazirani na pitanje sa križanja Istarske i Zagrebačke ulice, međutim mene interesira sve ostalo što se dešava u gradu. Treba konstatirati da je u proteklo vrijeme pa ako hoćete i danas bageri i građevinska operativa se nalaze na svim dijelovima ili većim dijelovima grada. Buši se, minira se, bombaje se, šut se izbaciva, a vi gradonačelniče, i vaše službe zatvarate oči i dopuštate nastavak dalje građevinskih radova. Ne mogu drukčije to objasniti, a u razgovoru sa građanima dijelim isto mišljenje, a to je da je očito da vas građevinski lobi drži u šaci jer ih nemate hrabrosti zaustaviti. Neshvatljivo je zašto danas kad se borimo za svakog gosta i što veći broj turističkih noćenja iz grada tjerate i to malo turista koji su ipak nam došli. Zašto se ove godine u potpunosti ignorira odluka o zabrani građevinskih radova te dopuštate da se isti događaju čak i danas 10. 7. u srcu ove sezone kakva je takva je, samim tim što smo mi na prošloj sjednici tu odluku na vaš prijedlog donijeli.
2. Drugo moje pitanje je sljedeće, moram se ponavljat iz sjednice u sjednicu, ali evo još nismo dobili odgovor nadam se da ćete nam ga danas dati. U više navrata sam ovdje u Gradskom vijeću postavljao pitanje vama gradonačelniče, kao odgovornoj osobi ujedno i predsjedniku Turističke zajednice oko funkcioniranja, zakonitosti, stručnosti i transparentnosti rada Turističke zajednice. U skladu sa vašim habitusom davali ste nesuvisle odgovore koji su se temeljili na izmišljenim intrigama osobnih odnosa direktorice Ureda i mene. Javno ste okretali glavu kao gradonačelnik, ali kao i predsjednik Turističke zajednice bježeći od odgovornosti koju evidentno imate. Na taj način ste podržavali nepodopštine i poslovne odluke direktorice i Turističkog vijeća Turističke zajednice Grada Makarske uzgred rečeno čiji ste vi predsjednik i pod čijim zasjedanjem su se odvijale sjednice i donosile odluke. Čujem da je prije dva dana radnicima Ureda Turističke zajednice isplaćena plaća i to umanjena i to je plaća da ne bude zabune plaća za peti mjesec. Moje pitanje je što se dešava sa funkcioniranjem i radom Ureda, što je sa blokadom aktivnosti i izvršenju zadataka koje stoje pred Turističkom zajednicom u ovoj izuzetnoj teškoj turističkoj sezoni i kako vi kao gradonačelnik i predsjednik Turističke zajednice gledate na aktualno stanje u toj zajednici?

**Gradonačelnik Grada Makarske Jure Brkan** odgovara na postavljena pitanja:

1. Zbog čega kažete zanemarujemo bagere i građenje i ne poštujemo zabranu građenja? Vi svi znate da smo mi u jednoj čudnoj godini, godini korona krize i svemu ostalom, a za vaše znanje i naših građana koliko je ta korona nas ubila reći ću samo jedan podatak da mi na današnji dan u našem gradu imamo 5400 turista, na isti datum prošle godine smo imali 13500, znači govorimo o 40 % ostvarenja prošlogodišnje brojke i ja držim da je i ovo uspjeh s obzirom gledajući na druge destinacije u okolini. Držim da je i ovo uspjeh, međutim daleko od toga da ćemo nadam se dostići 50 % u jednom trenutku ove sezone, ali vrlo vrlo teško. Mi smo normalno zatečeni bilo i sa koronom i sa svim ostalim stvarima kao čitava Europa, čitav kulturni civilizirani svijet. Neke stvari smo odlično odreagirali, neke možda malo sporije. Što se tiče samih građenja i građevina tu smo malo zakazali. Zakazali smo prvenstveno, čuli ste u biti ne mi, ali zbog objektivnih okolnosti i sam Grad sa svojim gradilištima koja ste, čuli ste dogradonačelnika Vranješa zbog čega su se sve nažalost produžila i evo do dan danas Grad Makarska ima aktivna tri gradilišta. Ja se nadam idući tjedan da će bit i završena. Što se tiče ostalih gradilišta u gradu i kako kažete bagera i betonaže poslat ću vam odmah naredni tjedan vama točan podatak koliko puta su naši gradski redari reagirali, koliko su rješenja o obustavi napisali. Apsolutno na svaku prijavu kršenja zabrane izvođenja grubih radova naše gradsko redarstvo je reagiralo, nijednom se nije oglušilo ni po jednom pitanju. Puno rješenja, to smo već u nekoliko navrata objašnjavali koji je mehanizam zaustavljanja građevine, ne možemo doći na teren i odjednom mi to zaustavit. Ide tu upravni postupak, upozorenje i sve ostalo, ali tvrdim odgovorno da nijednom se gradski redari nisu oglušili da nijednom se nije dogodilo da nisu izašli na teren i ustanovili stanje kakvo jest i poduzeli potrebne mjere. Ja znam da toga ima, ima ilegalnoga, ima grubog kršenja svega, ali borimo se da zaustavimo koliko god možemo. I to je činjenica ima ilegalne gradnje, uvik ima doza ilegalnog, ali samo je potrebno to sve na vrijeme sankcionirat i zaustavit.
2. Drugo pitanje za Turističku zajednicu kao što sam već dosad rekao ja nisam odgovorna osoba u Turističkoj zajednici, direktor je odgovorna osoba u Turističkoj zajednici, ja sam predsjednik Turističke zajednice koji zastupa i predstavlja Turističku zajednicu. Ja ne moram odgovarat na vaša pitanja i ja sva pitanja koja imate vezano za Turističku zajednicu uputite ih Turističkoj zajednici i dobit ćete odgovor, ja kao gradonačelnik ovdje ne moram to odgovarat. Turistička zajednica je u problemima kao i sav sektor turizma u našoj državi, to je meni jasno, nosi veliki teret ove krize i bori se da to napravi koliko može sa sredstvima koji su joj na raspolaganju i svaka čast i zaposlenicima Turističke zajednice, ja ih posebno pohvaljujem jer oni odgovorno rade svoj posal. Isto tako ja virujen da na sva pitanja koja ste vi danas postavili možete dobiti odgovore od direktorice Turističke zajednice ako se njoj obratite.

**Vijećnik Sretan Glavičić** komentira odgovore:

1. Zahvaljujem se na odgovoru, ali kao i najčešće nisam zadovoljan. Ja vjerujem da ste vi postupali po mome prvom pitanju i radove u gradu ste postupali da ste pokušali spriječit određene radove, međutim kad vi dadete signal ljudima da mogu probivat rokove i da mogu radit onda onaj tko to radi će to maksimalno iskoristiti, a drugi ljudi koji su mislili poštivat odluku koju smo mi ovdje donijeli će reći zašto ako može on mogu i ja i onda se dešava danas da sa današnjim danom još imamo otvorena gradilišta na više mjesta. Nije problem gradilište koje je od javnog interesa, treba završit križanje Zagrebačke, ako je kašnjenje to se može i pretrpjeti na jednom mjestu, međutim mi smo svjedoci toga da je na svakome dijelu našega grada postoju građevinski radovi kojima se ne vidi kraj. Ja ću vam samo reći jedan primjer prije jedno 5-6 ili 7 dana, da ne griješim točno, došli su mi gosti sa rezervacijom ispred moje kuće, a iza njih, a znate gdje stojim, iza njih je uredno vozio valjak. Znači valjak ne na kamionu u prijevozu nego je vozio ulicama našega grada valjak koji je išao na određeno gradilište u blizini negdje na plaži koji je u to vrijeme vjerojatno imao neku akciju. Prema tome na takav način se mi ne možemo bavit ni t od turizma, a kamoli u ovim teškim vremenima pokušat ove goste koji su došli da ih zadržimo i da pozovu svoje prijatelje da dođu u Makarsku koja je spremna turistički da ih primi.
2. Što se tiče Turističke zajednice vi dobro i ja znamo da ste vi kao gradonačelnik predsjednik Turističke zajednice, predsjednik Turističkog vijeća. Predsjednik Turističkog vijeća na čelu s vama daje planove i programe rada Turističke zajednice za određeno razdoblje. Ja sam mislio da ćete vi meni ovdje objasniti i priznati i reći je imamo problema Turistička zajednica je napravila one stvari koje nije trebala koje nisu u skladu sa onim što smo se dogovorili na Turističkom vijeću, ili ste se dogovorili, ako ste se dogovorili to znači da ste planirali da ćete proračun probiti četvtinu u odnosu na planirano. O tome se radi, ne možete pobjeći od te odgovornosti da znate da postoje evidentni dugovi, neplaćeni troškovi, da postoje prijetnje ovrhama. To morate znati jer ako ne znate onda ste na krivome mjestu i ne radite svoj posao kako treba. Morate znati da su razne manifestacije koje su se desile u našem gradu u proteklu godinu dana ili dvije, ostali su neriješeni računi čak su i sudski procesi. Sve to vi znate, međutim pravite se, a vaša je odgovornost vi ste predsjednik Turističkog vijeća koji kreira politiku Grada, Turistička zajednica, direktor ili direktorica je samo provoditelj tih odluka. A da ne govorim o drugim gafovima koji su se desili u zadnje vrijeme, taj čuveni Mozambik ne znam da li ga treba više spominjat i sve ostale stvari. Ima tu spisak stvari koje bi se moglo do ujutro nabrajati, ja ne mogu vjerovati da vi to ne znate. Ako ne znate, onda nije dobro.

**Predsjednik Gradskog vijeća Grada Makarske Marko Ožić-Bebek** odgovara na komentar odgovora:

1. Ja mislim da taj valjak koji spominjete je iz vaše firme išao na vaše gradilište, ali vi to ne znate.

Hoću da osudim ovaj događaj što se sada nemili dogodio napad na našeg vijećnika. Pustio sam predsjednika kluba vijećnika oporbe da govori nadajući se da će on s govornice i to spomenuti, ali očigledno je to njima prihvatljivo. Nama, HDZ-u i partnerima, to nije prihvatljivo mi osuđivamo i žao nam je što se to dogodilo, a još više nam je žao što oporbeni vijećnik nitko ne želi komentirat.

**Vijećnica Gordana Muhtić** daje poslovničku primjedbu:

Gospodine predsjedniče, vi vrlo dobro znate kakav je propisani protokol rada gradskog vijećnika, odnosno Poslovnik kod vijećničkih pitanja. Naravno da u svakom slučaju osuđujemo bilo kakav oblik nasilja, ali ovakav način da nas prozivate za nešto što nismo učinili, zapravo ni ne znamo konkretno šta se dogodilo. Da svjedočili smo na početku same sjednice pokušaju upada dvojice muškaraca koji je gradonačelnik osudio i objasnio o čemu se radi. Pozvana je i policija, drago nam je da je i policija tu stigla. Mi apsolutno odbijamo bilo kakvo nasilje. Uredno javne prosvjede koji su mirni, koji su prijavljeni, u svakom slučaju podržavamo, ali ne prihvaćamo nikakvo nasilje. Dakle eto u tom dijelu oporba se slaže predsjedniče Gradskog vijeća sa vama.

**Predsjednik Gradskog vijeća Grada Makarske Marko Ožić-Bebek** odgovara na poslovničku primjedbu:

Dobro je da smo se složili i drago mi je ipak je to naš vijećnik sa besprijekornim *dress*

 *codom.*

**Vijećnik Milan Grbavac** postavlja pitanja:

Evo i ja se u ime oporbe pridružujem da je napad na gospodina Sinišu Srzića nije trebao biti. Tko god je to učinio, mislim da je najobičniji siledžija.

1. Jedno od pitanja je odvoz otpada. Svjedoci smo da se pored svih kontenjera u gradu nalaze hrpe smeća, da te hrpe smeća na ovim temparaturama preko 30 baš ne daju ugodan miris. U zgradi npr. u Jadranskoj, jako često skoro svako jutro ja prolazim tuda onaj stvarni smrad je nesnosan bez obzira. U iste se baca i organski otpad i sve. Međutim spremnici PVC ambalaže, boksovi, su jako prepuni već ima 15 dana nisu se praznili ne samo tamo na Duminoj ledini gdje i okolo ima smeća nego okolo ostaje. Ja znam da nisu krivi komunalni radnici, imate ugovore i sve to, ali da li se može stati onima koji bacaju otpad krupni pored kontenjera. Bacaju ga svakodnevno, svakodnevno kod mene dođe auto prikolice i istovare krupni otpad. Nitko ništa. Ja sam par pita, jednom sam pitao zašto to rade, umalo nisam dobio batine od njega. Mesari bacaju meso, smrdi i to je nesnosno. Da li postoji neko rješenje da se proba neki nadzor nad tim otocima gdje bacaju? Stvarno nešto se mora napraviti ovo je stvarno nesnosno, ovo malo turizma šta ima gosti zatvaraju nos kad prolaze tuda.
2. Uređenje šetnica one žive ograde, pogotovo od Tommyja ovom ulicom imate na 3 mista gdje su ove ograde izišle na cilu šetnicu, jednostavno ne možete proći. Od Tommyja naprijed imate na 2 mista, onaj zapušteni plac i pokraj imate jednu kuću, ograda vam je skroz da morate izići na cestu. To bi trebalo nešto riješit da se to malo odsiče.
3. Gorući problem parkiranja u Makarskoj jer se događa da su vozači auta sve bezobrazniji, da zatvaraju sve moguće na trotoaru po gradu pogotovo Ulica Ante Starčevića imate 3-4 mista di morate, ja sam prije 3 dana ispred Konzuma, tamo kod Pašketa, auto naletilo na mene, išlo je na rikverc žena nije uopće primijetila da ja prolazim iza i da moram na cestu, srećom vrlo lagano je bilo samo se naslonila. Imamo toliko toga. Neki dan, evo gospodin Sretan je prije mene govorio, dogodilo se upravo ispred mene na onom tamo mostu kod njih da je dizalica dizala materijal, stovarala s druge strane, gosti su bili prinuđeni se vraćati gore na cestu ić skroz ovamo da bi došli na plažu jer je tu bilo istovareno, dizalica je radila, spuštala je doli materijal na paletama i jednostavno se nije moglo sat i po proć. Mnogi su i zvali policiju, međutim nema to koristi policija ne reagira jer oni stoje tamo na onoj krivini vide da vamo ispred pekare i mjenjačnice stoje i nema šanse da dođu tamo, jednostavno neće. Prema tome što je s pauk službom, da li će bit u našem gradu, koje je rješenje?

**Gradonačelnik Grada Makarske Jure Brkan** odgovara na postavljena pitanja:

1. Prepuni kontenjeri. Istina na dnevnoj bazi i ja sam reagiram zovem ili Luku Rosu ili Željka Bagarića. Evo primjer neko jutro na pijaci. Pijaca veliki gore kontenjer 8 sati ujutro nisu ispražnjeni bili kontenjeri i ok, ono već kipi iz njih. Mislim nisu još došli po njih, 8.30 i dalje stoje, 9.30 i dalje stoji sve kipi, zovem interveniram da se dođe. Dođe kontenjer isprazni sve i čovjek mi pokaže kontenjeri znači oni veliki monlok kontenjeri na pijaci unutar krcato plastičnih gajbi i normalno da su sve te gajbe začepile kontenjer učas i odmah kese smeća preko toga su ga zatrpale. Znači došli su ljudi u 10.30 ponovno ispraznit sve. Jedino možemo pojačat pražnjenje koje u sezoni jest. Drugo evo nekidan je netko bacio naslonjač, dvosjed, fala Bogu bila je kamera pa smo našli tko je. Apeliram na svijest naših građana, ne možete renovirat WC i sav komplet šut bacit u prvi kontenjer. Ne možete prominit namještaj i sve bacit u prvi kontenjer. Ima Komunalac, zovnite ga, odvozi krupni otpad. Besplatno se odvozi ili ne budi vam teško odnesite gore na balirku. Nije mi jasno zbog čega se to događa. Mislim stvarno apeliram Komunalac radi, triba malo i potaknit. Ja znam u Jadranskoj, mater mi je tamo, znam u čemu je problem. Dogradonačelnik Nemčić živi tamo, on isto zove na svakodnevnoj bazi i vidi se sve. Apeliram na građane da to jednostavno ne rade nije potrebno, ako imate krupni otpad nazovite Komunalac doći će, pokupit će. Možda neće isti sekunda, ali dogovorite se di ćete ga ostavit i Komunalac će pokupit.
2. Što se tiče živice u Zvonimirovoj i ovo što je svake godine vi upozorite i ja ću poslat Komunalni pogon da to prorijedi, ove godine smo malo zakasnili, ali hvala vam na upozorenju.
3. Parking na trotoaru. Je svjedoci smo znači evo i sada kada nema gužve, kada se može naći uredno parkirno mjesto, kada nema gužve opet naši građani ili ovo malo turista šta ima parkiraju nepravilno po nogostupima, ugrožavaju promet i sve. Kao što ste rekli prva i osnovna je dužnost policije da na to reagira. Oni, malo ih ima po ljudstvu to znamo, to će se tek u konačnici riješit kada Grad uspije oformit svoje prometno redarstvo i kad tu budemo imali ljudstvo koje će moći sankcionirati takve stvari. Pauka nažalost nemamo, interesa nije bilo zasad, nismo raspisali koncesiju. Korona nas je malo u svemu tome poremetila, kako nas tako i druge zainteresirane subjekte. Bili smo na dobrome putu da to napravimo, međutim korona je dosta toga poremetila tako da ćemo ovu sezonu nažalost morat se rješavat putem kazni, policije, ali pauka nažalost ovu sezonu nećemo imat.

**Vijećnik Ivan Perić** postavlja pitanja:

Na moje pitanje gospodin Vranješ je već odgovorio. Pitanje je bilo vezano za Stari velikobrdski put pa odustajem od pitanja.

**Vijećnica Jagoda Martić** postavlja pitanja:

Prije nego što krenem na postavljanje pitanja dozvolite mi da se ja i kao potpredsjednica Gradskog vijeća i kao građanka ovog grada pridružim svima koji su osudili ova događanja, pogotovo ovaj fizički nasrtaj na našeg kolegu. Osobno smatram i uvijek sam se za taj stav i zalagala u demokratskom društvu mirni prosvjed i izražavanje svog nezadovoljstva na miran način su dobrodošli, to je nešto što možemo prihvatit, međutim kad se to pretvori u galamu, kad se to pretvori u silu, u vršenje nasilja onda to zapravo gubi svoj smisao i svi oni argumenti koje ti ljudi žele izrazit bez obzira da li se mi s njima slagali ili ne padaju zapravo u drugi plan i onda to sve skupa postane kontraproduktivno i gubi svoj smisao. Zato kažem još jednom žao mi je da se ovo na ovaj način događa, a mislim da se i samim organizatorima da su se neke stvari izmakle iz kontrole.

1. Nedavno smo svjedočili svečanom otvaranju preuređene hemodijalize koja je u našem Domu zdravlja počela raditi prije točno trideset godina, odnosno trideset godina i možda koji mjesec i to prvenstveno zahvaljujući nastojanjima dr. Petra Milinovića i ona je ustvari još jedino što je preostalo od svih onih sadržaja iznad osnovnih djelatnosti koje su propisane za Dom zdravlja, a koje smo nekad imali. Naravno da nas veseli da danas imamo novouređenu i poboljšanu hemodijalizu, međutim to je kao da gradite kuću, a počnete graditi prvi kat a prije toga niste napravili temelje ili bar niste napravili kvalitetne temelje. Jer temelji primarne zdravstvene zaštite i ono što bi Dom zdravlja trebao pružat svojim korisnicima je najprije kvalitetnu dijagnostiku znači rendgena i ultrazvučna, kvalitetnu laboratorijska usluga, pedijatrija, opća medicina, a o puno tih problema smo pričali i puno riječi smo utrošili na ovim gradskim vijećima gdje smo isticali sve probleme s kojima se nažalost naši sugrađani susreću u pokušaju ostvarivanja kvalitetne zdravstvene zaštite. Na otvaranju hemodijalize bili su bivši, a očito i budući ministar zdravstva dr. Vili Beroš, bio je župan Boban, ravnatelj Doma zdravlja dr. Rađa. Bio je dr. Ljutić i baš je on, koliko sam uspjela pročitat na portalima, sve prisutne podsjetio koje je sve sadržaje i usluge makarski Dom zdravlja nekada imao. I naravno bili ste i vi, gospodine gradonačelniče. Znači bili su prisutni sve relevantni ljudi koji su najpozvaniji da kažu kakvu sudbinu su namijenili ispostavi Doma zdravlja u Makarskoj. Pitam vas da li se tom prilikom razgovaralo o tome što u budućnosti možemo očekivati i da li s možemo nadati da će se konačno početi realizirati ona teza koja se godinama provlači, a to je potreba jačanja ove naše zdravstvene ustanove kako bi se premostila praznina koja postoji između Splita i Dubrovnika, praznina u smislu jače i kvalitetnije zdravstvene ustanove?
2. Da li ima nekih pomaka u organizaciji uzimanja krvi za specijalističke pretrage u Makarskoj i slanja u Split kako bi se našim sugrađanima kojima su te pretrage potrebne olakšalo da ne moraju odlaziti u Split? Ne samo da im to olakšava taj tramak da tako kažem nego je to i značajna financijska ušteda u smislu uštede putnih naloga. Odmah da kažem teza koju dr. Rađa ističe kad kaže da nije problem uzimati krv već je problem kako dostaviti nalaz apsolutno ne stoji, nije točna, jer se nalazi mogu dostavljati na potpuno isti način kao što se to radi s ostalim nalazima krvi. Znači redovno uzimanje krvi za redovne pretrage tu nije problem, a problem je ako se radi o pretragama za markere, za štitnjaču itd.
3. Više se odnosi na naš Stožer civilne zaštite, nažalost gospodina Nemčića nema, ali evo možda ćete mi vi gradonačelniče, moć odgovorit. Znači turistička sezona ipak nekako ide. Čuli smo maloprije kakva nam je, kakva je takva je, ali turista ipak ima i to nas veseli i možemo se samo nadat da će 7. i 8. mjesec bit nešto bolji. Obzirom da živimo u ovim čudnim vremenima suživota sa COVID-om možemo očekivati da se kod nekoga za vrijeme boravka u Makarskoj pojave i simptomi zaraze. Da li su iznajmljivači upoznati sa protokolom postupanja u takvim slučajevima pa bih isto tako, evo ovo je prilika, kažem žao mi je nema gospodina Nemčića, da se javnost još jedanput upozna što je iznajmljivačima, bilo da se radi o hotelima ili privatnim iznajmljivačima činiti u takvim slučajevima. Nadamo se i vjerujemo da takvih slučajeva neće bit, ali evo moramo bit spremni na to.

**Gradonačelnik Grada Makarske Jure Brkan** odgovara na postavljena pitanja:

1. Evo pitanje vezano za Dom zdravlja. Vi ste opširno pitali jer je puno pitanja evo ja ću vam pokušat odgovorit što opširnije da bude jasnije svima. Kao što ste vidili, otvorila se hemodijaliza. Nije ona nova, prije trideset godina rekli ste sami zahvalom dr. Petra Milinovića je prvi put pokrenuta, međutim ona je sad u potpuno novouređenom prostoru koji je sa potpuno novom opremom i to je stvarno jedna dodana vrijednost za naš Dom zdravlja, brojčano mjerljiva 6.500.000,00 kuna čini mi se plus oprema. U moje ove protekle tri godine mandata konstantno je u meni jedna jedina stvar, a to je da svaki dan, svaki, nešto moramo radit po pitanju Doma zdravlja. I mislim da ima malo nekih koraka ka boljem i nekih pomaka. Kao što ste vidili sama zgrada više nije derutna ajmo prvo to, otvorile su se neke nove ordinacije, imamo neke nove pretrage, imamo dijalizu i ono što svaki put i konstantno dobivam i od ravnatelja Doma zdravlja i od župana, a evo i od ministra zdravstva da će se trudit i da će radit sve u korist da Dom zdravlja Makarska ponovno bude na tragu nekadašnje slave. Kao što ste rekli rektor Ljutić, u biti dr. Dragan Ljutić je dobro nabroja što je bilo prije 40 godina kad je on bio mladi specijalizant ovdje u našem Domu zdravlja i to je nešto stvarno rijetko koja bolnica ima, mislim na Dom zdravlja nego bolnica baš da ima što je nekad Dom zdravlja u Makarskoj ima. Mi idemo svaki dan i sa ulaganjem i sa proračunom. Vidili ste, zajednički smo izglasali svaki proračun što se tiče zdravstvene zaštite naših građana jednoglasno. Ali svi oni obećaju, pogotovo sada Vili Beroš, ministar zdravlja, reka je ako ostane na funkciji upravo ono što tražimo da ne ide naš pacijent u Split ili Zagvozd nego da dođe vamo i konkretno smo razgovarali i o neurologu i o kardiologu. Doktore, vi ste bili tu sa mnom, vidili ste. Dakle to je nešto što i oni podržavaju i ići će u tome cilju, a ono što mi radimo da im asistiramo u svemu tome. Konkretan slučaj je bio sada da je inženjer radiologije zbog dugotrajnog bolovanja bio odsutan, nije ga bilo i onda je ispalo da pored sada radiologa ne radi nam rendgen jer nema inženjera pa je ravnatelj zva dajte nađite neku osobu koja to može radit. I tu sam mora asistirat, znači počeo sam se bavit nažalost i kadroviranjem, a ja o tome ne znam ništa samo slučajno sam znao osobu s Makarske rivijere koja ima diplomu i koja je spremna radit. Konstantno nešto trudimo se, evo u ponedjeljak opet sam dogovaram sa ovim našim doktorima radiolozima imam sastanak. Rješavamo te neke probleme, ali ne ide na brzaka. Uliva mi povjerenje da nisam nigdi dobio odbijenicu da nije nitko reka ma šta ćete, snađite se, i tako to. Ako netko obeća, valjda se čovik drži za obećanje, a ne na priču.
2. Što se tiče COVID-a i iznajmljivača i spremnosti, žao mi je da Dražen je bolestan, nije moga doći danas on je šef Stožera civilne zaštite, međutim ono što ja znam Zavod za javno zdravstvo je propisa uvjete što se tiče kako postupati s COVID-om i dostavio ih je svim hotelijerima, Turistička zajednica je tribala dostavit svim iznajmljivačima. Znači čitav protokol se zna. Ono što je Grad Makarska kao jedinica lokalne samouprave morao, bio dužan, osigurati prostor u koji bi bili smješteni COVID suspektni i COVID zaraženi bez simptoma. To je na sebe preuzela odgovornost Županija da organizira, mi u tome asistiramo i po mojim informacijama dogovoren je hotel Zagreb na Duilovu gdje je bila karantena ove zime tako da gost koji je eventualno zaražen u hotelu ili privatnom smještaju ima dvije opcije. Ukoliko iznajmljivač ili hotel ima prostor za njega on može boraviti u tom, ali i platit punu komercijalnu cijenu, ukoliko ne može izabrat tu karantenu na Duilovu di je cijena povoljnija, a to je sve pod pretpostavkom da on nema mogućnost da se vrati u matičnu zemlju. Tako da smo s te strane mi to riješili i jučer sam baš po tom pitanju govorio i gospodinom Lukom Brčićem, šefom Županijskog stožera civilne zaštite pa i čak sa nekim našim hotelijerima jer sutra kao što znate imamo jedan ozbiljan prijem gostiju iz Skandinavije, hvala Bogu. Mislim, hvalimo se sada s jednim avionom, prošle godine smo imali dvadeset na dan, ali takva je situacija tako da je i to pokriveno što se toga tiče iako je molit Boga i nadat se da nas ne zadesi.

**Vijećnica Jagoda Martić** komentira odgovore:

1. Sve to što ste rekli zapravo svi mi koji smo prošli i prijašnja garnitura i vi sada vrlo dobro znamo kako to izgleda i koliko je to zapravo jedan dugotrajan proces gdje se pokušavamo izborit za nešto što smatramo da nam pripada i pripada nam i stalno smo tako dobivali obećanja i svi su se složili s nama još je to bilo ta obećanja ja mislim još od 2006. kad je dr. Ljubičić tada bio ministar zdravstva kad je on prvi javno izrazio stav da se Makarski dom zdravlja treba jačat, a mi od tada evo tu nekako stojimo na mjestu. Doduše činjenica je isto što ste rekli nekim koracima idemo naprijed, ali nekako imam osjećaj jedan korak naprijed pa dva nazad itd. Spomenuli ste i rendgenskog tehničara, sad smo na kraju ostali i bez ijednoga, jer da imamo dva onda bi se smjene mogle održavat ujutro i popodne. Tako da je to nešto i sad još jedanput samo naglašavam, znam da tu treba strahovito puno upornosti pa i živaca ako hoćete jer čovjek to kad nešto dogovori onda misli da je problem riješio, a očito nije.
2. Mislim da problem uzimanja krvi i slanja na specijalističke pretrage je zaista pitanje koje se bezbolno i vrlo lako može riješit amo ako ima volje i zato kažem ono što dr. Rađa tvrdi da je problem, problem dostave nalaza to je ono znate kad netko ne želi naći rješenje onda nađe sto izgovora. To je jednostavno stvar koja ne stoji jer se nalazi dostavljaju kao što se nalazi za ostale. Imali smo na kraju krajeva koliko smo bez laboratorija radili pa su se uzorci slali u Split i dolazili nam u Makarsku. Mislim da je to pitanje koje se lako može riješit opet uz vaš naravno, vašu asistenciju i vaš pritisak, a velika olakšica bi bila za naše sugrađane kojima naravno takve pretrage trebaju pogotovo pretrage na markere. Nije svejedno i nije lako bolesnom čovjeku sjest u autobus ili ne znam privatno auto vozit se do Splita, vraćat se nazad pa ići po nalaz itd.

**Predsjednik Gradskog vijeća Grada Makarske Marko Ožić-Bebek** odgovara na komentar odgovora:

1. Znači mi smo trenutno u poziciji kakvoj dosad nismo bili. Znači nije našom pameću ali se poklopilo, sreće imamo toliko da imamo prof. Ljutića koji je rektor u Splitu, koji je makarski zaljubljenik jednako kao i premijer koji u svakom trenutku iskaže da je on dijete Makarske, da je djetinjstvo proveo u Makarskoj, a imamo i ministra koji ima iste probleme u svom rodnom mjestu, odnosno na Hvaru. Znači približno isto i razumije jako dobro situaciju. Sad je na nama, ako Bog da imat ćemo sad i saborskog zastupnika, znači sad bi trebali mi zajedno sjest i pokrenit, mislim da sad imamo najveće izglede da pomaknemo ovo sa mrtve točke. To ste dobro rekli, znači mi idemo naprijed, ali imam osjećaj da brod tone, a mi se penjemo na jarbol, znači jedan korak naprijed dva pa onda opet malo nazad. Moramo to sad preokrenit i imamo sad, više isprika nema. Znači moramo svi zajedno onako pokrenit jednu inicijativu koju smo imali i prije kad smo nastupali zajedno, ali ipak nismo baš puno napravili. Ja se nadam da će ova sad pozicija koja je, koja se poklopila, zvijezde su se poklopile, da ćemo uspjet napravit veliki pomak na tom području života društvenog u Makarskoj.

**Vijećnica Katarina Vidak Ćudina** postavlja pitanja:

1. Evo moje pitanje odnosi se na pješačke zone, tj. šetnice u Gradu Makarskoj. Kao i svake godine tako i ove opet smo svjedoci jako velikog prometa na gradskim pješačkim zonama, posebice na plaži, koji ugrožavaju šetače, djecu, roditelje sa dječjim kolicima, rekreativce i sve druge korisnike. Veliki broj motorista, privatnih automobila, kamiona, a posebno je to tijekom cijelog dana vozila za snabdijevanje. Što možemo očekivati u ovoj turističkoj sezoni i kako ovome stati na kraj, što mislite poduzeti?
2. Moje drugo pitanje je već postavio uvaženi vijećnik gospodin Glavičić vezano za grube građevinske radove u jeku turističke sezone. Vi ste odgovorili da su na teren poslani komunalni redari, no radovi se nastavljaju i dalje. Pa mene zanima što ćete poduzeti da se ti grubi građevinski radovi stanu u centru grada? Radovi na Lištunu, na Glavici, da ne otjeramo još ovo malo turista što nam je došlo jer zasigurno ne šaljemo jednu lijepu, nego jako ružnu sliku turizma u gradu Makarska. Što ćete poduzeti da radovi zaista stanu da sve ne ostane samo gola riječ?

**Gradonačelnik Grada Makarske Jure Brkan** odgovara na postavljena pitanja:

1. Što se tiče šetnice, vozila na šetnici. Ilegalno, čisto ilegalno, svi stupići i dostava trebaju bit obavljeni do 9 sati ujutro, u 9 sati se stupići dižu. Sve što uđe mimo toga i mimo stupića je ilegalno, jedino što možemo je s redarstvom ići i kažnjavat jer nitko od njih ne bi trebao tu bit u tom momentu. Ja nemam tu šta mudro napravit ili sazidat zid da ne može nitko ući ili kažnjavati. Oni znaju da ne smiju bit, oni kršu to i ponovno. Ja jedino mogu apelirat na njih – nemojte, ljudi to radit. Meni je to neshvatljivo ponašanje, ali očigledno nekima nije penju se ispred općine pa dođu i stave auto. Znači apsolutno nepoštivanje ni pješaka, ni sugrađana, ni javnoprometne površine, totalni divjaluk i zato možemo jedino kažnjavati i koga god ulovimo kaznimo. Ali shvatite i to da je to jednostavno ja ne znam šta je to, jesmo li kao društvo toliko otišli unazad je li to odgoj, je li to školstvo, ja ne znam to je već sad teže rješiv problem da se netko tako može ponašat. Četrdeset godina imam u životu, mi palo napamet nije da radim ovo da se vozam preko šetnice ili ne znam ni ja šta. Proša jednom u interventnom vozilu sa vatrogascima, jednom sam u u životu proša kad smo morali ići na intervenciju. A nekima je normalno sist na motor vozit se po šetnici, normalno im je vozit se autom, ja to ne mogu razumit. Mogu samo reći, sram ih istih bilo.
2. Što se tiče grubih građevinskih radova. Sve šta možemo, na svaku prijavu su redari izašli. Ali ponavljam nismo šerifi, nego legalisti, proceduru moramo poštovat, na silu ne možemo zatvorit nijedno gradilište. Spomenuli ste gradilište na Lištunu, to je gradilište sanacija krova i to je intervencija i Grad sudjeluje u tome jer je dio sredstava plaćen od spomeničke baštine, sredstava iz spomeničke baštine i tu je isto bilo problema sa izvođačem radova zbog COVID-a zbog svega i oni su se otegli. Međutim ne možemo ostavit ljudima krov bez kupa, bez krova kuću i to će po mojim saznanjima kroz par dana biti završeno. Ispričavam se i ljudima koji žive na Lištunu, ispričavam se i obrtnicima koji imaju tamo svoje obrte, međutim shvatite to je zbog stanara u toj zgradi ne možemo ih ostaviti bez krova. Svako gradilište koje je prijavljeno gdje se krši zabrana izvođenja grubih radova redari su postupili po pravilu službe. Ali ima toga puno dobro ste konstatirali, nadam se da će ih bit manje u budućnosti, a redare da ćemo jačat što više da pokriju sve.

**Vijećnik Siniša Srzić** postavlja pitanja:

Prije nego što postavim pitanje dozvolite mi da se osvrnem na situaciju u kojoj sam se sasvim slučajno i ne znam zbog čega našao. Ja poštujem demokraciju i svakako podržavam i mirne prosvjede i apsolutno nemam ništa protiv njih i sudjelovao sam u takvim, ali na ovakav način fizički obračun, šta je najgore ne znam zbog čega, kako i šta, mislim da je to izgubilo svaku kontrolu i da sami organizatori ne da su izgubili busolu nego jednostavno su poticali na to, to je moje mišljenje i kad budem davao izjavu svakako ću potvrdit da su poticali jer vidim da nema razloga, mogu razgovarat, mogu se šetat, mogu dizat transparente ali fizički nasrtaji mislim da ne nikome u prilog. Stoga bi zamolio predsjednika Gradskog vijeća kad završimo ili kad bude pauza da se malo pripazi jer nije isključeno da se može nekome desiti od vas šta se desilo meni. Mi smo svi kolege tako da nije bilo razloga da se nekoga posebno iz ove situacije isključi jer donosimo odluke o Prostornom planu, nitko ne zna kako će tko glasat, kakav je čiji stav pa prema tome mislim da bi trebalo obratit pozornost kad bude pauza ili kad izađemo da netko ne bi nešto prema vama kolegama i meni osobno u nekoj negativnoj konotaciji, odnosno fizičkom nasrtaju pokušao.

Moje pitanje za 21. sjednicu, gradonačelniče, odnosi se na tri stvari iako je moram reći, već su se dvije stvari zavrtile, ali morat ću spomenit upravo iz razloga što sam bio ovaj sudionik određenih događaja.

1. Moje prvo pitanje se odnosi na poslovne prostore u vlasništvu Grada Makarske. Kako sam primijetio već duži vremenski period veći broj gradskih vrlo atraktivnih prostora zjapi prazan. To su nekadašnji Bobis na rivi, prostor knjižare, prostor Tisak medije, itd. Po slobodnoj procjeni, a po cijenama koji su bili iznajmljeni Grad Makarska godišnje na razini je dobivao cirka 200.000,00 kuna, odnosno sada smatram da gubi godišnje 200.000,00 kuna šta je značajan iznos. Stoga gradonačelniče, i gospoda iz Gradske uprave postavio bih pitanje zbog čega su prazni i zašto nisu raspisani natječaji za sve slobodne prostore sa kojima Grad gospodari i raspolaže? Šta ne mora bit da je u vlasništvu, ali zakon je sad omogućio na jedan drugačiji način da se mogu iznajmit.
2. Iako su ova dva pitanja već postavljena ja ću ih morat ponoviti upravo iz razloga zbog toga što sam u njima sudjelovao, a to je 30. lipnja u 10.36 sati, obično kad nešto primijetim pošaljem zamjeniku gradonačelnika zaduženom za određene poslove gospodinu Nemčiću fotografiju i događanje koje je bilo, a to je bilo upravo na Lištunu gdje ste sad objasnili da se radi o krovu. Ali ovdje nije bio samo krov jer je reagirala i vaša služba nego su privatna vozila prometovala tom prometnicom, odnosno vozila su ispred Bety. Ne govorimo o kamionu i sanaciji krova jer nismo znali, nigdje nije bila tabla da se označi da je na gradilištu Grad ili netko drugi šta bi trebalo bit. Onda bi na drugačiji način reagirali, ali tamo su parkirana i privatna vozila, odnosno vozila. Oni su rekli nama je Grad dozvolio. Istina možete provjerit kod vašeg zaposlenika Zdravka Šarića koji je promptno reagirao i sad kako je završilo neću. Ali to je točno bilo 30. lipnja. Znači moram priznat da ja za odluku koja je donešena o komunalnom redu, odnosno da se ne radi od 1. 5. nisam glasao već dvije godine upravo iz razloga šta u zadnje vrijeme odnosno zadnje dvije godine sam, ovo je treća, primijetio da ne poštujemo vlastite odluke. Bilo je poštenije da smo navedene odluke stavili van snage zbog korone i rekli do tada i tada će nešto bit, a ne da, još sam zvao gospodina Nemčića jer su 29. ili 28. mikseri išli prema Glavici, imam sve fotografije ja sam poslao gospodinu Nemčiću, upravo iz toga razloga smatram ako donesemo neku odluku daj poštivajmo je ili na sjednici Gradskog vijeća je stavimo van snage ili ograničimo nešto.
3. Moje treće pitanje je vezano za pauka. Gospodine gradonačelniče, ovo pitanje postavljam od kada smo došli prije tri godine iz razloga što smo imali problema sa pauk službom, odnosno parkiranjem u mirovanju. Vi ste rekli da ćete, odnosno da će Grad kupit vozilo i sve ostalo šta se može vidit po zapisnicima i tonskim snimcima gradskog vijeća, ali nažalost mi to nismo napravili. Sad sam vas slušao i zato me potaklo da vam se ponovno obratim. Imamo situaciju, evo ja osobno ispred svoje kuće kao i vjerojatno svi ostali koji se bavimo turizmom *rent a car* vozila su mi parkirali ispred ulaza da nitko nije mogao ući ni izaći. Pauka nema, ne znam da li se može kaznit ili ne kaznit, mene ne zanima kazna, ali nitko nije mogao ući u kuću ni fizički, a kamoli jedno do drugog auto. Našli smo *rent a car* je bio iz Dubrovnika, ljudi su se ispričali, oni su mislili da tu mogu parkirat. Jednostavno nije pauk da bi se sad samo sankcioniralo nego da bi se napravio red u prostoru kako prema gradu, javnoprometnim površinama, tako i prema građanima grada Makarske.

**Gradonačelnik Grada Makarske Jure Brkan** odgovara na postavljena pitanja:

Evo ja i u svoje osobno ime se ispričavam gospodinu Srziću zbog ovog nemilog događaja što se njemu dogodilo. Osjećam se možda i pomalo odgovoran jer nisam uspio osigurati miran i normalan rad sjednice Gradskog vijeća i vama se desilo to što se desilo. Žao mi je ovo je, kao što sam rekao i uvodno, preraslo kad se izgube argumenti onda kreće agresija i nasilje, a nažalost vi ste evo živi svjedok svega toga i kao što je rekao pripazimo se svi tko zna šta je njima, šta im još može past napamet. Budite na oprezu nažalost, a vjerujem da će policija odradit svoj posao.

1. Poslovni prostori mogu samo reći da sam namjerno odgodio raspisivanje natječaja i uskoro će biti raspisani. Zbog čega? Prostori su ajmo reći drugi mjesec je vraćen Bobis, u treći mjesec je Borovo otiša sa Hrpine, Tisak medija dok imamo tehničkih problema, propa je krov odozgora, a gori poviše nisu imovinsko-pravno riješena pitanja, imamo problem sanacije, bivši prostor Tisak medije. I ja jednostavno nisam htio htio raspisivat natječaj u doba korone računajući da ću za Grad postići bolju cijenu kada bude normalno omogućeno poslovanje. Koliko ja znam gospođa Ribarević je pripremila natječaje i oni bi trebali izaći idući tjedan. Čeka sam namjerno da bude natječaj širi računajući da će Grad postići bolju cijenu, a s druge strane izbjega sam i mogućnost eventualne žalbe ovoga, onoga, jer ako krenem u natječaj u doba korone onda mi se može netko žalit da nije moga dostaviti natječajnu dokumentaciju i sve ostalo. Namjerno sam sačeka misec-dva dana da vidimo rađe kada očekujem da ćemo bolje proći na natječaju i za Grad postići veću cijenu. S druge strane svi znate, a jedna od točaka je i današnjeg dnevnog reda da idemo i pomoć zakupcima našeg prostora, na prošloj sjednici Gradskog vijeća smo ih oslobodili najamnine za 3., 4. i 5. mjesec svim onima kojima je bilo zabranjeno radit, a onda s tim u vezi isto nije bilo koristi da raspisujem natječaj, a vamo ih oslobađam. Danas idemo opet im pomažemo jer dolaze ljudi, opravdano se žale, nemaju prometa, a svaki naš popust koji mi njima dajemo oni pravdaju s padom prometa 50 %. Tako da jedno s drugim nije išlo da raspisujem, sačekali smo, držim da je sada povoljnije vrijeme za raspisivanje natječaja i to ćemo brzo napravit.
2. Drugo pitanje 30. 6. 2020. u 10.36 promet na Lištunu. Ja odobrenje nisam dao. Nije ni Dražen sigurno. Ako su to ljudi koji su radili na sanaciji krova, oni su imali dopuštenje i onda je vjerojatno u tom momentu stupić ostao spušten, ovi su opet ušli iskoristili tu prigodu. Nažalost, to se dešava diljem grada i uvik sankcioniramo koga uhvatimo. Žao mi je zbog toga!
3. Pauk služba. Prva godina kad smo u mandatu bili zamolili smo tadašnjeg koncesionara koji je već došao i bio vratio nam koncesiju, zamolili smo ga da odradi još jednu sezonu. Drugu godinu nismo našli nikoga da odradi tu sezonu, a oni uporno, koncesionari koji imaju pauk tvrde da je to neisplativo. Mi smo namjeravali uzeti gradski pauk, međutim da bi mogli legalno sa njim poslovati morali bi osnovati novo poduzeće pa onda s osnivanjem novog poduzeća mi imamo problem znači to poduzeće mora radit čitavu godinu, ja moram tu držati ljude na plaći, a ona ne bi bila samoisplativa po svim našim računicama trenutno. I ovu godinu krenemo u odličnu priču sa jednim koncesionarom ovdje na našoj Rivijeri koji ima već uvjete i ljudstvo i vozila i koji je bio spreman se javit na natječaj za koncesiju u Makarskoj. Super varijanta, super sve, znači imali smo ako ništa potencijalnog zainteresiranog jer dosad nismo imali ni to i desi se korona i nažalost čovik se uplaši, mislim uplaši se kalkulira svoje rizike, a ni mi ne možemo nikoga prisilit na to i evo ovu sezonu prolazimo ovako kako je. Nadam se samo da će bit što manje takvih incidentnih situacija, apeliram na građanstvo, a isto apeliram u biti i na policiju da ureduje di god može.

**Vijećnik Siniša Srzić** komentira odgovor:

1. Gradonačelniče, hvala na uvodu i hvala i na odgovoru! Znate šta, svake godine dobijem isti odgovor, ali ću vam dati prijedlog. Ja se slažem da neka zanimanja i neke djelatnosti nisu profitabilni, ali oni su u interesu građana, a sada Grada Makarske, a moram priznat da možemo napravit malo širu priču pošto ste rekli da nije baš profitabilno da udružimo sve općine, osnujemo poduzeće i da pokušamo se na taj način organizirat i bit će cijele godine posla, odnosno bar u sezoni koji će moći pokriti troškove tijekom godine kad to nije toliko potrebno eto to je naš problem.

**Predsjednik Gradskog vijeća Grada Makarske Marko Ožić-Bebek** odgovara na komentar odgovora:

1. Ja mogu samo dodat da mi imamo sad jedno poduzeće novoformirano i mislim da smo stavili za slučaj da može se preuzet tu djelatnost, ali treba profunkcionirat poduzeće da bi moglo te troškove ako ih bude, a bilo ih je, da može iz svog poslovanja podmirit, financirat.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika s 20. sjednice Gradskog vijeća Grada Makarske održane 18. svibnja 2020. godine
2. Prijedlog II. Izmjena i dopuna Statuta Grada Makarske
3. Prijedlog odluke o donošenju Izmjena i dopuna Prostornog plana uređenja Grada Makarske
4. Prijedlog odluke o donošenju Izmjena i dopuna Urbanističkog plana uređenja ugostiteljsko-turističke zone Makarska-Zapad 1
5. Prijedlog odluke o donošenju Izmjena i dopuna Urbanističkog plana uređenja ugostiteljsko-turističke zone Makarska-Zapad 2
6. Prijedlog odluke o donošenju Urbanističkog plana uređenja ugostiteljsko-turističke zone Biloševac 4
7. Prijedlog godišnjeg izvještaja o izvršavanju Proračuna Grada Makarske za 2019. godinu
8. Prijedlog odluke o djelomičnom oslobađanju od plaćanja zakupnine/naknade za poslovne prostore u vlasništvu Grada Makarske
9. Prijedlog odluke o rasterećenju od obveza plaćanja poreza na korištenje javnih površina na području Grada Makarske
10. Prijedlog odluke o proglašenju Gradske tržnice Makarska komunalnom infrastrukturom – javnim dobrom u općoj uporabi
11. Prijedlog zaključka o prihvaćanju Izvješća o izvršenju Programa održavanja komunalne infrastrukture za 2019. godinu
12. Prijedlog zaključka o prihvaćanju Izvješća o izvršenju Programa građenja komunalne infrastrukture za 2019. godinu
13. Prijedlog zaključka o davanju suglasnosti na prijedlog I. Izmjena Statuta Gradskog muzeja Makarska
14. Prijedlog zaključka o davanju suglasnosti na Izvješće o radu Makarskog komunalca d.o.o.
15. za 2017. godinu
16. za 2018. godinu
17. Prijedlog zaključka o davanju suglasnosti na Izvješće o radu Stambenog gospodarstva Makarska d.o.o.
18. za 2017. godinu
19. za 2018. godinu
20. za 2019. godinu.

**Predsjednik Gradskog vijeća Grada Makarske Marko Ožić-Bebek** je otvorio raspravu.

**Gradonačelnik Grada Makarske Jure Brkan** predlaže nadopunu dnevnog reda točkom 16. koja glasi:

1. Prijedlog odluke o izmjeni i dopuni Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini.

**Vijećnik Siniša Srzić** je kazao kako bi bilo dovoljno da dnevni red ima samo jednu točku i to II. Izmjene i dopune Prostornog plana uređenja Grada Makarske i kako neće podržati predloženi dnevni red.

**Vijećnica Gordana Muhtić** je u ime Kluba vijećnika SDP-HNS-HSU upitala zašto na dnevnom redu nema izvješća o radu Vodovoda. **Predstojnica Ureda gradonačelnika Lara Rakušić Ivanković** je odgovorila kako s obzirom na to da se promijenila struktura vlasništva u Vodovodu Makarska d.o.o. više nisu u obvezi podnositi izvješće o radu Gradskom vijeću. **Vijećnica Gordana Muhtić** je zamolila da joj se odgovori što se desilo s udjelom u tvrtki. **Predsjednik Gradskog vijeća Grada Makarska Marko Ožić-Bebek** je odgovorio kako se izvješće o radu navedenog trgovačkog društva može dostaviti dobrovoljno, ali nemaju obvezu dostavljanja izvješća Gradskom vijeću. **Vijećnica Gordana Muhtić** je zamolila da direktor Vodovoda Makarska d.o.o. i ubuduće podnosi izvješće o radu s obzirom na to da je i dosada bila takva praksa. **Predsjednik Gradskog vijeća Grada Makarska Marko Ožić-Bebek** je odgovorio kako mogu organizirati tematsku sjednicu o Vodovodu Makarska d.o.o.

S obzirom da više nije bilo prijavljenih za raspravu**predsjednik Gradskog vijeća Grada Makarske Marko Ožić-Bebek** je dnevni red zajedno s nadopunom, točkom 16., stavio na glasovanje.

*Ovako predloženi dnevni čiji je sastavni dio i predložena nadopuna je usvojen s 13 (trinaest) glasova ZA, 2 (dva) glasa PROTIV i 1 (jednim) SUZDRŽANIM glasom.*

1. **Prijedlog zapisnika s 20. sjednice Gradskog vijeća Grada Makarske održane 18. svibnja 2020. godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 20. sjednice Gradskog vijeća Grada Makarske održane 18. svibnja 2020. godine stavio na glasovanje.

*Zapisnik s 20. sjednice Gradskog vijeća Grada Makarske održane 18. svibnja 2020. godine je jednoglasno usvojen sa 16 (šesnaest) glasova ZA.*

1. **Prijedlog** **II. Izmjena i dopuna Statuta Grada Makarske**

Uvodno obrazloženje Prijedloga II. Izmjena i dopuna Statuta Grada Makarske je dao **Marko Raos, predsjednik Odbora za statutarno-pravna pitanja Gradskog vijeća Grada Makarske.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog II. Izmj**e**na i dopuna Statuta Grada Makarske stavio na glasovanje.

*II. Izmjene i dopune Statuta Grada Makarske su usvojene jednoglasno sa 16 (šesnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je nastavak održavanja sjednice pravovaljan.

1. **Prijedlog odluke o donošenju Izmjena i dopuna Prostornog plana uređenja Grada Makarske**

Uvodno obrazloženje Prijedloga odluke o donošenju Izmjena i dopuna Prostornog plana uređenja Grada Makarske je dao **voditelj Odsjeka za provedbu dokumenata prostornog uređenja i građenja Tonći Vuković.** Uvodno obrazloženje Prijedloga odluke o donošenju Izmjena i dopuna Prostornog plana uređenja Grada Makarske je dala **Ivana Bojić** u ime **ovlaštenog izrađivača Geoprojekt d.d.** Dodatno obrazloženje je dao **voditelj Odsjeka za provedbu dokumenata prostornog uređenja i građenja Tonći Vuković.** Uvodno obrazloženje prijedloga Odluke o donošenju Izmjena i dopuna Prostornog plana uređenja Grada Makarske je dao **gradonačelnik Grada Makarske Jure Brkan.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** i postavila pitanja.Na postavljena pitanja iz rasprave su joj odgovorili**voditelj Odsjeka za provedbu dokumenata prostornog uređenja i građenja Tonći Vuković** i **Ivana Bojić**  u ime ovlaštenog izrađivača Geoprojekt d.d. **Vijećnica Gordana Muhtić** je postavila potpitanja na koja su odgovorili **voditelj Odsjeka za provedbu dokumenata prostornog uređenja i građenja Tonći Vuković** i **Ivana Bojić** u ime ovlaštenog izrađivača Geoprojekt d.d. **Vijećnica Gordana Muhtić** je nastavila raspravu, a na izlaganje joj je odgovorila**Ivana Bojić** uime ovlaštenog izrađivača Geoprojekt d.d. Vijećnica Gordana Muhtić je nastavila raspravu, a na izlaganje i upite iz rasprave su joj odgovore dali **gradonačelnik Grada Makarske Jure Brkan****, voditelj Odsjeka za provedbu dokumenata prostornog uređenja i građenja Tonći Vuković** i**Ivana Bojić** u ime ovlaštenog izrađivača Geoprojekt d.d.

U ime Kluba vijećnika HDZ-a u raspravi je sudjelovala **vijećnica Hloverka Novak Srzić,** na izlaganje i upite iz rasprave joj je odgovorio **voditelj Odsjeka za provedbu dokumenata prostornog uređenja i građenja Tonći Vuković. Vijećnica Gordana Muhtić** i **vijećnici Siniša Srzić** i **Sretan Glavičić** su replicirali na izlaganje vijećnice. **Vijećnica Hloverka Novak Srzić** je odgovorila na replike.

**Vijećnik Siniša Srzić** je sudjelovao u pojedinačnoj raspravi i među ostalim kazao kako ima amandmane koje će dostaviti, a na izlaganje mu je odgovorila **Ivana Bojić** u ime ovlaštenog izrađivača Geoprojekt d.d. **Vijećnik Siniša Srzić** je nastavio pojedinačnu raspravu, a na izlaganje mu je replicirao **vijećnik Miro Mucić,** a vijećnik je odgovorio na repliku. **Predsjednik Gradskog vijeća Grada Makarske Marko Ožić-Bebek** je zamolio da se pročita u cijelosti članak 68. Prostornog plana pa da se onda o istome raspravlja. **Voditelj Odsjeka za provedbu dokumenata prostornog uređenja i građenja Tonći Vuković** je isti pročitao i odgovorio kako se ovim izmjenama navedeni članak ne mijenja već ostaje isti kakav je bio i 2006. godine kad je usvojen Prostorni plan za vrijeme mandata gradonačelnika Siniše Srzića. **Vijećnik Siniša Srzić** odgovara. **Voditelj Odsjeka za provedbu dokumenata prostornog uređenja i građenja Tonći Vuković** i **Ivana Bojić** u imeovlaštenog izrađivača Geoprojekt d.d. daju pojašnjenja vezano za upite vijećnika oko članka 68. Prostornog plana. U raspravi oko navedenog članka daju komentare **vijećnik Marko Raos** i **predsjednik Gradskog vijeća Grada Makarske Marko Ožić-Bebek.**

**Vijećnica Katarina Vidak Ćudina** sudjeluje u pojedinačnoj raspravi, a na izlaganje replicira **predsjednik Gradskog vijeća Grada Makarske Marko Ožić-Bebek.**

**Vijećnik Marko Raos** sudjeluje u pojedinačnoj raspravi, a na izlaganje mu odgovara **Ivana Bojić** u ime ovlaštenog izrađivača Geoprojekt d.d. **Vijećnik Marko Raos** nastavlja raspravu i postavlja upit vezano za amandmane i što se dešava ako predloži amandmane koji bi se usvojili i kako to utječe na proceduru donošenja izmjena i dopuna Prostornog plana Grada Makarske. U ime ovlaštenog izvođača Geoprojekt d.d. **Ivana Bojić** odgovara da u tom slučaju ponovno treba tražiti suglasnosti nadležnih tijela na prostorni plan, a možda neko od tijela u tom postupku zbog dodatnih izmjena putem amandmana zatraži ponovno provođenje javne rasprave za donošenje izmjena i dopuna prostornog plana. **Vijećnica Gordana Muhtić** je replicirala na izlaganje, a **vijećnik Marko Raos** je odgovorio na repliku.

**Vijećnica Gordana Muhtić** je sudjelovala u pojedinačnoj raspravi, a na izlaganje iz rasprave joj je odgovorio **voditelj Odsjeka za provedbu dokumenata prostornog uređenja i građenja Tonći Vuković. Vijećnica Hloverka Novak Srzić** je replicirala. **Predsjednik Gradskog vijeća Grada Makarske Marko Ožić-Bebek** je odgovorio.

**Vijećnica Jagoda Martić** je sudjelovala u pojedinačnoj raspravi, a na izlaganje joj je odgovorio **gradonačelnik Grada Makarske Jure Brkan. Vijećnica Jagoda Martić** je nastavila raspravu, a na izlaganje joj je odgovorila **Ivana Bojić** u ime ovlaštenog izrađivača Geoprojekt d.d.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je zaključio raspravu i pozvao vijećnike na čitanje amandmana kako bi se o istima moglo glasovati.

**Gradonačelnik Grada Makarske Jure Brkan** je dao zadnji osvrt prije pristupanja usvajanju amandmana kazavši kako je vidio sve amandmane, s istima je upoznat i da ima i dobrih amandmana, ali ako ih uvrste u Prostorni plan Ministarstvo zbog navedenog može vratiti proceduru na početak na provođenje ponovne javne rasprave što će opet trajati možda godinu dana, a možda i duže, a već sada se kasni s donošenjem ovih izmjena i dopuna i ova procedura traje već godinama.

**Vijećnik Marko Raos** je postavio upit vezano za predaju bjanko zahtjeva za izdavanje građevinskih dozvola po ranijim uvjetima prije nego ove izmjene stupe na snagu na što je **gradonačelnik** **Grada Makarske Jure Brkan** odgovorio kako će se s tim zahtjevima postupiti sukladno odredbama Zakona o upravnom postupku.

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

**Predsjednik Gradskog vijeća Grada Makarske Marko Ožić-Bebek** je pozvao vijećnike da podnesu i pročitaju amandmane koje su najavili za vrijeme trajanja rasprave kako bi se o istima moglo glasovati.

**Vijećnik Siniša Srzić** je predložio sljedeće amandmane:

 **AMANDMAN 1:**

U **članku 7.**, **stavak 1**, **točka 1**, **pod točka** „izgrađeni i neizgrađeni dio“, briše se tekst koji glasi

„- naselje Makarska s izdvojenim dijelovima naselja Kuk, Puharići, Makar, Mlinice, Kotišina,

* naselje Veliko Brdo s izdvojenim dijelovima naselja Baškovići, Matići i Rusendići,“ i zamjenjuje se tekstom „- naselje Makarska (uključivo područje Grgasovići) s izdvojenim dijelovima naselja – područja Kuk, Puharići i Mlinice
* naselje Veliko Brdo (uključivo područja Matići, Rusendići, Prodani, Gojaci) s izdvojenim dijelovima naselja Baškovići i dijelom područja Nemčići (dio je u obuhvatu Parka prirode „Biokovo“),
* naselje Makar s izdvojenim dijelovima,
* naselje Kotišina s izdvojenim dijelovima“.

U **točki 2**, briše se pod točka „površina za ugostiteljsko - turističke zone (područje Biloševac)“ a dodaju se pod točke koje glase: „

* površine za ugostiteljsko turističke zone na području Biloševac: Biloševac 1, Biloševac 2, Biloševac 3 i Biloševac 4 (sukladno PPSDŽ-u za područje Biloševac su određene 4 zone),
* sportsko- rekreacijski centar Platno (sukladno PPSDŽ-u, zona se definira kao građevinsko područje izvan naselja površine 19,60 ha),
* javna i društvena namjena – svetište Vepric (određena ID PPUG-a iz 2009-e godine)“.
* U **točki 8**, riječ „državne“ se briše i zamjenjuje riječi „gradske“.

U **točki 10**, iza teksta „površina za novo groblje Sv. Andrija“ dodaje se tekst koji glasi „s pripadajućim zaštitnim zelenilom i za komunalno-servisne sadržaje“.

U **stavku 2**, briše se tekst koji glasi „dopunom PPUG-a radi usklađenja sa Zakonom o prostornom uređenju (NN 153/13)“.

U **stavku 4**, **točka 1**, briše se tekst koji glasi „važećeg Prostornog plana Grada Makarske“ i zamjenjuje se tekstom „ovog Plana“.

Stavak 4, točka 2, briše se i zamjenjuje tekstom koji glasi „građevinske čestice koje nisu označene kao neuređene, a nemaju direktan pristup na prometnu površinu, ostvaruju svoje pravo („status uređenog“), uz zadovoljavanje uvjeta iz prethodnog stavka, objedinjenjem s 1 neposrednom susjednom česticom koja ima pravo neposrednog pristupa na prometnu površinu ili osiguranjem prometnog pristupa u vlasništvu ili pravom služnosti prolaza u svrhu pristupa do građevne čestice maksimalne duljine 25 m“.

U ime predlagatelja **gradonačelnik Grada Makarske Jure Brkan** ne može prihvatiti predloženi amandman jer bi to odgodilo donošenje Izmjena i dopuna Prostornog plana Grada Makarske koje su restriktivne po pitanju gradnje.

**Predsjednik Gradskog vijeća Marko Ožić-Bebek** je stavio na glasovanje amandman 1 vijećnika Siniše Srzića.

*Sa 7 (sedam) glasova ZA predloženi amandman nije usvojen.*

 **AMANDMAN 2:**

U **članku 36.**, **stavak 1**, **točka 1**, pod točke se mijenjaju i glase: „

* slobodnostojeće građevine
* dvojne građevine
* nizovi
* višestambene građevine“.

U **točki 3**, dodaje se **pod točka 8** koja glasi „komunalno-servisne (reciklažno dvorište K3)“.

U **točki 4**, iza teksta „u infrastrukturnim koridorima“ dodaje se tekst koji glasi „i površinama“.

**Pod točka 5** se briše.

U ime predlagatelja **gradonačelnik Grada Makarske Jure Brkan** ne može prihvatiti predloženi amandman jer bi to odgodilo donošenje Izmjena i dopuna Prostornog plana Grada Makarske koje su restriktivne po pitanju gradnje.

**Predsjednik Gradskog vijeća Marko Ožić-Bebek** je stavio na glasovanje amandman 2 vijećnika Siniše Srzića.

*Sa 6 (šest) glasova ZA predloženi amandman nije usvojen.*

**AMANDMAN 3:**

Tekst **članka 41.**, se briše i zamjenjuje tekstom koji glasi : „

1. Građevina se može sastojati od podzemnih i nadzemnih etaža. Podrum je podzemna etaža, a nadzemne etaže su: suteren, prizemlje, kat/ovi i potkrovlje.
2. Podrum (Po) je dio građevine koji je ukopan više od 70 % svog volumena u konačno uređeni teren, a čiji se prostor nalazi ispod poda prizemlja ili suterena. Podrum može biti maksimalno 1,00 m iznad najniže kote prirodnog terena neposredno uz građevinu. Podrum može imati neposredan kolni pristup direktno sa terena u širini od maksimalno 5,0 m. Kota neposrednog pristupa podzemnoj etaži - podrumu ne računa se kao najniža točka konačno uređenog terena neposredno uz građevinu.
3. Suteren (S) je dio građevine čiji se prostor nalazi ispod poda prizemlja i ukopan je više od 40 % svoga volumena u konačno uređeni teren (jednim pročeljem mora biti potpuno ukopan u teren, a najniža kota jednog pročelja može biti u razini najniže kote terena uz građevinu.
4. Prizemlje (P) je dio građevine čiji se prostor nalazi neposredno na površini uređenog terena, odnosno najviše 1,00 m iznad uređenog terena ili čiji se prostor nalazi iznad podruma ili suterena, a ispod kata, potkrovlja ili krova.
5. Kat (K) je dio građevine čiji se prostor nalazi između dva stropa iznad prizemlja.
6. Potkrovlje (Pk) je dio građevine čiji se prostor nalazi iznad zadnjeg kata i neposredno ispod kosog ili zaobljenog krova. Maksimalna visina nadozida nezabatnih zidova potkrovlja ne može biti viša od 1,20 m.
7. Tavan je prostor koji se nalazi ispod kosog ili zaobljenog krova i iznad zadnjeg kata, koji nema siguran pristup (stubište), te se ne može koristiti kao stambena ili poslovna namjena ni kao pomoćni prostor tih namjena.
8. Visina građevine mjeri se od konačno uređenog terena uz pročelje građevine na njegovom najnižem dijelu do gornjeg ruba stropne konstrukcije zadnjega kata, odnosno vrha nadozida potkrovlja, čija visina ne može biti viša od 1,20 m.
9. Uređeni teren je uređeni teren građevne čestice uz građevinu (zemljana podloga, opločenja i sl.), čija visinska kota u odnosu na visinsku kotu prirodnog terena prije gradnje može varirati najviše 1,0 m.
10. Funkcionalne cjeline su samostalne uporabne jedinice stambene, smještajne (turističke) ili poslovne namjene, a njihov dozvoljeni broj propisan je za svaku građevinu ovisno o njenoj tipologiji.“

U ime predlagatelja **gradonačelnik Grada Makarske Jure Brkan** ne može prihvatiti predloženi amandman jer bi to odgodilo donošenje Izmjena i dopuna Prostornog plana Grada Makarske koje su restriktivne po pitanju gradnje.

**Predsjednik Gradskog vijeća Marko Ožić-Bebek** je stavio na glasovanje amandman 3 vijećnika Siniše Srzića.

*Sa 7 (sedam) glasova ZA predloženi amandman nije usvojen.*

**AMANDMAN 4:**

U **članku 45.**, **stavak 2**, tekst „Pomoćne građevine smatraju se „ se briše i zamjenjuje tekstom „Pomoćnim građevinama smatraju se“, iza teksta „garaže, spremišta, drvarnice,“ dodaje se riječ „bazeni“.

**Stavak 3** se briše.

Dosadašnji **stavak 4** postaje **stavak 3** koji glasi **„Pomoćne građevine mogu biti visine prizemlje (P), a mogu imati i podrum, te se mogu graditi na najmanjoj udaljenosti 2,0 m od granice građevne parcele.“**

Dosadašnji **stavak 5** postaje **stavak 4** u kojem se broj „20“ briše i zamjenjuje brojem „30“, a iza teksta „ako to nije drugačije određeno ovim Odredbama.“ dodaje se tekst koji glasi „Minimalno 20% površine građevinske čestice mora biti riješeno kao procjedna prirodna površina, a ostalih 10 % može biti kao uređena „travnata rešetka.“

U ime predlagatelja **gradonačelnik Grada Makarske Jure Brkan** ne može prihvatiti predloženi amandman jer bi to odgodilo donošenje Izmjena i dopuna Prostornog plana Grada Makarske koje su restriktivne po pitanju gradnje.

**Predsjednik Gradskog vijeća Marko Ožić-Bebek** je stavio na glasovanje amandman 4 vijećnika Siniše Srzića.

*Sa 7 (sedam) glasova ZA predloženi amandman nije usvojen.*

**AMANDMAN 5:**

Članak 68. se briše – to je prikrivena stanogradnja unutar naselja u žutoj zoni Naslov ispred **članka 68.**, mijenja se i glasi „GRADSKI HOTELI UNUTAR NASELJA U ZONAMA MJEŠOVITE NAMJENE“.

U ime predlagatelja **gradonačelnik Grada Makarske Jure Brkan** ne može prihvatiti predloženi amandman jer bi to odgodilo donošenje Izmjena i dopuna Prostornog plana Grada Makarske koje su restriktivne po pitanju gradnje.

**Predsjednik Gradskog vijeća Marko Ožić-Bebek** je stavio na glasovanje amandman 5 vijećnika Siniše Srzića.

*Sa 7 (sedam) glasova ZA predloženi amandman nije usvojen.*

**AMANDMAN 6:**

**Stavak 2. iz članka 305.** dodaje se članak 305. koji glasi i onda imamo pod 2. „na prostoru postojećeg parkinga hotela Meteor omogućava se gradnja hotela temeljem sljedećih odredbi“, ja mislim da ovo treba dobro razmisliti i to bih izbacio.

U ime predlagatelja **gradonačelnik Grada Makarske Jure Brkan** ne može prihvatiti predloženi amandman jer bi to odgodilo donošenje Izmjena i dopuna Prostornog plana Grada Makarske koje su restriktivne po pitanju gradnje.

**Predsjednik Gradskog vijeća Marko Ožić-Bebek** je stavio na glasovanje amandman 6 vijećnika Siniše Srzića.

*S 3 (tri) glasa ZA predloženi amandman nije usvojen.*

**Vijećnica Gordana Muhtić** predlaže da se o Izmjenama i dopunama Prostornog plana Grada Makarske glasuje pojedinačno. Predsjednik Gradskog vijeća Grada Makarske je prijedlog vijećnice stavio na glasovanje.

*Sa 7 (sedam) glasova ZA prijedlog vijećnice da se glasuje pojedinačno nije usvojen.*

**Vijećnica Gordana Muhtić** predlaže da se u zapisniku navede poimenično tko je kako glasovao o Izmjenama i dopunama Prostornog plana Grada Makarske. Predsjednik Gradskog vijeća Grada Makarske je prijedlog vijećnice stavio na glasovanje.

*Sa 7 (sedam) glasova ZA prijedlog vijećnice da se u zapisniku navede poimenično tko je kako glasovao nije usvojen.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o donošenju Izmjena i dopuna Prostornog plana uređenja Grada Makarske stavio na glasovanje.

*Odluka o donošenju Izmjena i dopuna Prostornog plana uređenja Grada Makarske je usvojena sa 9 (devet) glasova ZA* *i 7 (sedam) glasova PROTIV.*

1. **Prijedlog odluke o donošenju Izmjena i dopuna Urbanističkog plana uređenja ugostiteljsko turističke zone Makarska-Zapad 1**

Uvodno obrazloženje Prijedloga odluke o donošenju Izmjena i dopuna Urbanističkog plana uređenja ugostiteljsko turističke zone Makarska-Zapad 1 dala je **Gordana Barbarić u ime ovlaštenog izrađivača Geoprojekt d.d.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje i upite joj je odgovorila **Ivana Bojić** u ime ovlaštenog izrađivača Geoprojekt d.d.

Vijećnik Siniša Srzić je sudjelovao u pojedinačnoj raspravi na izlaganje i upite mu je odgovorio **voditelj Odsjeka za provedbu dokumenata prostornog uređenja i građenja Tonći Vuković.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o donošenju Izmjena i dopuna Urbanističkog plana uređenja ugostiteljsko turističke zone Makarska-Zapad 1 stavio na glasovanje.

*Odluka o donošenju Izmjena i dopuna Urbanističkog plana uređenja ugostiteljsko- turističke zone Makarska-Zapad 1 je usvojena s 9 (devet) glasova ZA i 7 (sedam) glasova PROTIV.*

1. **Prijedlog odluke o donošenju Izmjena i dopuna Urbanističkog plana uređenja ugostiteljsko-turističke zone Makarska-Zapad 2**

Uvodno obrazloženje Prijedloga odluke o donošenju Izmjena i dopuna Urbanističkog plana uređenja ugostiteljsko-turističke zone Makarska-Zapad 2 dao je **voditelj Odsjeka za provedbu dokumenata prostornog uređenja i građenja Tonći Vuković.**

U ime Kluba vijećnika HDZ-a u raspravi je sudjelovao **vijećnik Marko Raos** kojemu je na izlaganje odgovorio **voditelj Odsjeka za provedbu dokumenata prostornog uređenja i građenja Tonći Vuković.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje su joj odgovorili **gradonačelnik Grada Makarske Jure Brkan, zamjenik gradonačelnika Grada Makarske Joze Vranješ i predsjednik Gradskog vijeća Marko Ožić-Bebek.**

**Vijećnik Siniša Srzić** je sudjelovao u pojedinačnoj raspravi, a na izlaganje mu je odgovorio **voditelj Odsjeka za provedbu dokumenata prostornog uređenja i građenja Tonći Vuković.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o donošenju Izmjena i dopuna Urbanističkog plana uređenja ugostiteljsko turističke zone Makarska-Zapad 2 stavio na glasovanje.

*Odluka o donošenju Izmjena i dopuna Urbanističkog plana uređenja ugostiteljsko turističke zone Makarska-Zapad 2 je usvojena s 9 (devet) glasova ZA i 7 (sedam) glasova PROTIV.*

1. **Prijedlog odluke o donošenju Urbanističkog plana uređenja ugostiteljsko-turističke zone Biloševac 4**

Uvodno obrazloženje Prijedloga odluke o donošenju Urbanističkog plana uređenja ugostiteljsko-turističke zone Biloševac 4 dala je **Ivana Bojić u ime ovlaštenog izrađivača Geoprojekt d.d.**

U ime Kluba vijećnika HDZ-a u raspravi je sudjelovao **vijećnik Marko Raos** kojemu je na izlaganje odgovorila **Ivana Bojić** u ime ovlaštenog izrađivača Geoprojekt d.d.

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje je odgovorio **voditelj Odsjeka za provedbu dokumenata prostornog uređenja i građenja Tonći Vuković** i **predsjednik Gradskog vijeća Grada Makarske Marko Ožić-Bebek.**

U pojedinačnoj raspravi je sudjelovao i **vijećnik Siniša Srzić** kojemu je na izlaganje odgovorila **Ivana Bojić** u ime ovlaštenog izrađivača Geoprojekt d.d.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o donošenju Urbanističkog plana uređenja ugostiteljsko- turističke zone Biloševac 4 stavio na glasovanje.

*Odluka o donošenju Urbanističkog plana uređenja ugostiteljsko-turističke zone Biloševac 4 je usvojena s 9 (devet) glasova ZA i 7 (sedam) glasova PROTIV.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 13 od 17 vijećnika kao i da je nastavak održavanja sjednice pravovaljan.

1. **Prijedlog godišnjeg izvještaja o izvršavanju Proračuna Grada Makarske za 2019. godinu**

Uvodno obrazloženje Prijedloga godišnjeg izvještaja o izvršenju Proračuna Grada Makarske za 2019. godinu dalaje **Marija Lelas, predsjednica Odbora za financije i proračun Gradskog vijeća Grada Makarske.**

Uvodno obrazloženje Prijedloga godišnjeg izvještaja o izvršenju Proračuna Grada Makarske za 2019. godinu dala **je Angela Kuran, pročelnica Upravnog odjela za financije i proračun.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** kojoj je na izlaganje odgovorio **gradonačelnik Grada Makarske Jure Brkan. Vijećnica Gordana Muhtić** je nastavila raspravu, a na izlaganje joj je odgovorila **Angela Kuran, pročelnica Upravnog odjela za financije i proračun. Vijećnica Gordana Muhtić** je nastavila izlaganje u raspravi.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog godišnjeg izvještaja o izvršenju Proračuna Grada Makarske za 2019. godinu stavio na glasovanje.

*Godišnji izvještaj o izvršenju Proračuna Grada Makarske za 2019. godinu*  *je usvojen sa 10 (deset) glasova ZA i 4 (četiri) glasa PROTIV.*

1. **Prijedlog odluke o djelomičnom oslobađanju od plaćanja zakupnine/naknade za poslovne prostore u vlasništvu Grada Makarske**

Uvodno obrazloženje Prijedloga odluke o djelomičnom oslobađanju od plaćanja zakupnine/naknade za poslovne prostore u vlasništvu Grada Makarskeje dao **pročelnik Upravnog odjela za komunalne djelatnosti Matko Lovreta.**

Uvodno obrazloženje Prijedloga odluke o djelomičnom oslobađanju od plaćanja zakupnine/naknade za poslovne prostore u vlasništvu Grada Makarskeje dao **gradonačelnik Grada Makarske Jure Brkan.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave joj je odgovorio **gradonačelnik Grada Makarske Jure Brkan. Vijećnica Gordana Muhtić** je nastavila raspravu.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o djelomičnom oslobađanju od plaćanja zakupnine/naknade za poslovne prostore u vlasništvu Grada Makarske stavio na glasovanje.

*Odluka o djelomičnom oslobađanju od plaćanja zakupnine/naknade za poslovne prostore u vlasništvu Grada Makarske je usvojena jednoglasno s 14 (četrnaest) glasova ZA.*

1. **Prijedlog odluke o rasterećenju od obveze plaćanja poreza na korištenje javnih površina na području Grada Makarske**

Uvodno obrazloženje Prijedloga odluke o rasterećenju od obveze plaćanja poreza na korištenje javnih površina na području Grada Makarske je dao**pročelnik Upravnog odjela za komunalne djelatnosti Matko Lovreta.**

Uvodno obrazloženje Prijedloga odluke o rasterećenju od obveze plaćanja poreza na korištenje javnih površina na području Grada Makarskeje dao **gradonačelnik Grada Makarske Jure Brkan,** koji je kao predlagatelj predložio sljedeći amandman:

**AMANDMAN 1:**

Članak 2. mijenja se i glasi:

**Članak 2.**

 „Obveznici plaćanja poreza na korištenje javnih površina, za godišnje porezno razdoblje, u I., II. i III. zoni, sukladno Odluci o porezu na korištenje javnih površina na području Grada Makarske (Glasnik Grada Makarske, br. 21/17, 7/18 i 19/18) mogu se, zbog posebnih okolnosti iz članka 1. ove Odluke, djelomično osloboditi od plaćanja poreza na korištenje javnih površina za 2020. g. i to za 35 % ukupnog iznosa godišnjeg poreza za 2020. g.“

 Članak 3. mijenja se i glasi:

**Članak 3.**

Obveznici plaćanja poreza na korištenje javnih površina, za godišnje porezno razdoblje u zoni Peškera, sukladno Odluci iz članka 2. ove Odluke, mogu se, zbog posebnih okolnosti iz članka 1. ove Odluke, djelomično osloboditi od plaćanja poreza na korištenje javnih površina za 2020. g. i to za 50 % ukupnog iznosa godišnjeg poreza za 2020. g.

Članak 4. mijenja se i glasi:

**Članak 4.**

Obveznici plaćanja poreza na korištenje javnih površina, za ljetno porezno razdoblje, neovisno o zoni, sukladno Odluci iz članka 2. ove Odluke, mogu se, zbog posebnih okolnosti iz članka 1. ove Odluke, djelomično osloboditi od plaćanja poreza na korištenje javnih površina za 2020. g. i to za 50 % ukupnog iznosa poreza za ljetno porezno razdoblje za 2020. g.

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave joj je odgovorio **gradonačelnik Grada Makarske Jure Brkan** nakon čega je vijećnica nastavila raspravu. Na izlaganje je odgovore dao **pročelnik Upravnog odjela za komunalne djelatnosti Matko Lovreta** nakon čega je **vijećnica Gordana Muhtić** nastavila raspravu.

**Vijećnik Milan Grbavac** je sudjelovao u pojedinačnoj raspravi, a na izlaganje mu je odgovorio **gradonačelnik Grada Makarske Jure Brkan.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o rasterećenju od obveze plaćanja poreza na korištenje javnih površina na području Grada Makarske stavio na glasovanje.

*Odluka o rasterećenju od obveze plaćanja poreza na korištenje javnih površina na području Grada Makarske je usvojena jednoglasno sa 14 (četrnaest) glasova ZA.*

1. **Prijedlog odluke o proglašenju Gradske tržnice Makarska komunalnom infrastrukturom – javnim dobrom u općoj uporabi**

Uvodno obrazloženje Prijedloga odluke o proglašenju Gradske tržnice Makarska komunalnom infrastrukturom – javnim dobrom u općoj uporabi je dao **pročelnik Upravnog odjela za komunalne djelatnosti Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave joj je odgovorio **gradonačelnik Grada Makarske Jure Brkan. Vijećnica Gordana Muhtić** je nastavila raspravu, a na nastavak izlaganja joj je odgovorio **gradonačelnik Grada Makarske Jure Brkan** nakon čega je vijećnica nastavila raspravu.

 S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o proglašenju Gradske tržnice Makarska komunalnom infrastrukturom – javnim dobrom u općoj uporabi stavio na glasovanje.

*Odluka o proglašenju Gradske tržnice Makarska komunalnom infrastrukturom – javnim dobrom u općoj uporabi je usvojena jednoglasno sa 14 (četrnaest) glasova ZA.*

1. **Prijedlog zaključka o prihvaćanju Izvješća o izvršenju Programa održavanja komunalne infrastrukture za 2019. godinu**

Uvodno obrazloženje Prijedloga zaključka o prihvaćanju Izvješća o izvršenju Programa održavanja komunalne infrastrukture za 2019. godinu je dao **pročelnik Upravnog odjela za komunalne djelatnosti Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave joj je odgovorio **gradonačelnik Grada Makarske Jure Brkan. Vijećnica Gordana Muhtić** je nastavila raspravu, a na nastavak izlaganja joj je odgovorio **gradonačelnik Grada Makarske Jure Brkan**.

 S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o prihvaćanju Izvješća o izvršenju Programa održavanja komunalne infrastrukture za 2019. godinu stavio na glasovanje.

*Zaključak o prihvaćanju Izvješća o izvršenju Programa održavanja komunalne infrastrukture za 2019. godinu je usvojen sa 9 (devet) glasova ZA i 5 (pet) glasova PROTIV.*

1. **Prijedlog zaključka o prihvaćanju Izvješća o izvršenju Programa građenja komunalne infrastrukture za 2019. godinu**

Uvodno obrazloženje Prijedloga zaključka o prihvaćanju Izvješća o izvršenju Programa građenja komunalne infrastrukture za 2019. godinu je dao **pročelnik Upravnog odjela za komunalne djelatnosti Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** a na izlaganje iz rasprave joj je odgovorio **gradonačelnik Grada Makarske Jure Brkan. Vijećnica Gordana Muhtić** je nastavila raspravu, a na nastavak izlaganja joj je odgovorio **predsjednik Gradskog vijeća Grada Makarske Marko Ožić-Bebek**.

 S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o prihvaćanju Izvješća o izvršenju Programa građenja komunalne infrastrukture za 2019. godinu stavio na glasovanje.

*Zaključak o prihvaćanju Izvješća o izvršenju Programa građenja komunalne infrastrukture za 2019. godinu je usvojen sa 10 (deset) glasova ZA, 4 (četiri) glasa PROTIV i 1 (jednim) SUZDRŽANIM glasom.*

1. **Prijedlog zaključka o davanju suglasnosti na prijedlog I. Izmjena Statuta Gradskog muzeja Makarska**

Uvodno obrazloženje Prijedloga zaključka o davanju suglasnosti na prijedlog I. Izmjena Statuta Gradskog muzeja Makarska je dao **ravnatelj Gradskog Muzeja Makarska Marinko Tomasović.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na prijedlog I. Izmjena Statuta Gradskog muzeja Makarska stavio na glasovanje.

*Zaključak o davanju suglasnosti na prijedlog I. Izmjena Statuta Gradskog muzeja Makarska je usvojen jednoglasno sa 15 (petnaest) glasova ZA*

1. **Prijedlog zaključka o davanju suglasnosti na Izvješće o radu Makarskog komunalca d.o.o.**
2. **za 2017. godinu**
3. **za 2018. godinu**

Uvodno obrazloženje Prijedloga zaključka o davanju suglasnosti na Izvješće o radu Makarskog komunalca d.o.o. a) za 2017. godinu i b) za 2018. godinu dao je **direktor Makarskog komunalca d.o.o. Željko Bagarić.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek**. Na izlaganje vijećnika je replicirao **vijećnik Sretan Glavičić. Predsjednik Gradskog vijeća Grada Makarske Marko Ožić-Bebek** je odgovorio na repliku, a **vijećnik Sretan Glavičić** je odgovorio na odgovor na repliku. **Predstojnica Ureda gradonačelnika Lara Rakušić Ivanković** je dala odgovor na raspravu.

**Vijećnica Jagoda Martić** je postavila pitanje na koje je odgovorio **direktor Makarskog komunalca d.o.o. Željko Bagarić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Makarskog komunalca d.o.o. za 2017. godinu stavio na glasovanje.

*Zaključak o davanju suglasnosti na Izvješće o radu Makarskog komunalca d.o.o. za 2017. godinu je usvojen jednoglasno s 15 (petnaest) glasova ZA.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Makarskog komunalca d.o.o. za 2018. godinu stavio na glasovanje.

*Zaključak o davanju suglasnosti na Izvješće o radu Makarskog komunalca d.o.o. za 2018. godinu je usvojen jednoglasno s 15 (petnaest) glasova ZA.*

1. **Prijedlog zaključka o davanju suglasnosti na Izvješće o radu Stambenog gospodarstva Makarska d.o.o.**
2. **za 2017. godinu**
3. **za 2018. godinu**
4. **za 2019. godinu.**

Uvodno obrazloženje Prijedloga zaključka o davanju suglasnosti na Izvješće o radu Stambenog gospodarstva Makarska d.o.o. a) za 2017. godinu, b) za 2018. godinu i c) za 2019. godinu dao je **direktor Stambenog gospodarstva Makarska d.o.o. Ivan Kotarac.**

**Vijećnica Katarina Vidak Ćudina** je sudjelovala u pojedinačnoj raspravi i postavila pitanja na koja je odgovorio **direktor Stambenog gospodarstva Makarska d.o.o. Ivan Kotarac.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek** i postavio pitanja na koja je odgovorio **direktor Stambenog gospodarstva Makarska d.o.o. Ivan Kotarac.**

**Vijećnik Josip Paunović** je sudjelovao u pojedinačnojraspravi i postavio pitanja na koja je odgovorio **direktor Stambenog gospodarstva Makarska d.o.o. Ivan Kotarac.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Stambenog gospodarstva Makarska d.o.o. za 2017. godinu stavio na glasovanje.

*Zaključak o davanju suglasnosti na Izvješće o radu Stambenog gospodarstva Makarska d.o.o. za 2017. godinu je usvojen jednoglasno sa 14 (četrnaest) glasova ZA.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Stambenog gospodarstva Makarska d.o.o. za 2018. godinu stavio na glasovanje.

*Zaključak o davanju suglasnosti na Izvješće o radu Stambenog gospodarstva Makarska d.o.o. za 2018. godinu je usvojen jednoglasno s 14 (četrnaest) glasova ZA.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Stambenog gospodarstva Makarska d.o.o. za 2019. godinu stavio na glasovanje.

*Zaključak o davanju suglasnosti na Izvješće o radu Stambenog gospodarstva Makarska d.o.o. za 2019. godinu je usvojen jednoglasno s 14 (četrnaest) glasova ZA.*

1. **Prijedlog odluke o izmjeni i dopuni Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini**

Uvodno obrazloženje Prijedloga odluke o izmjeni i dopuni Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini dao je **vijećnik Miro Mucić.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić,** a na postavljeno pitanje je odgovorio **vijećnik Miro Mucić.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o izmjeni i dopuni Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini stavio na glasovanje.

*Odluka o izmjeni i dopuni Odluke o kriterijima, mjerilima i načinu financiranja decentraliziranih funkcija osnovnog školstva Grada Makarske u 2020. godini je usvojena jednoglasno sa 14 (četrnaest) glasova ZA.*

Sjednica je završila u 19 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.